钦定古今图书集成/方舆汇编/职方典/第1484卷 > 《楚雄道中述怀》谢东山
## 钦定古今图书集成/方舆汇编/职方典/第1484卷 > 《楚雄道中述怀》谢东山

太白烂中宵，风尘满寰区。南北酣战伐，时闻庚癸呼。
九重渴献凯，宵衣问军需。凛凛大司徒，夙夜疲支吾。
使者纷纷出，衔命远驰驱。往者闻滇云，繁富雄坤隅。
迩来日萧条，频年困供输。凿山采赪铜，开局铸青蚨。
迢迢转运艰，靡费价直逾。黄银与采石，不堪食与襦。
谁云深取易，货市自蛮奴。汲井煮牢盆，终日鸣辘轳。
上以充贡赋，下以给朝脯。有吏夜到门，克期了积通。
昨行经破屋，如闻声呜呜。岂忘国计忧，无奈苍生痡。
况乃出人间，泥沙异锱铢。我持黄纸来，所职亦催租。
古人戒聚敛，念此独长吁。聊为慰藉语，挂壁见谓迂。
皮存毛乃附，斯言岂厚诬。